39. schôdza NR SR - 14.deň - A. dopoludnia
Dátum: 2025-09-30
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

Vážený pán predseda, vážená pani ministerka, milé kolegyne, kolegovia, niet strany ktorá viac rozprávala o adresnej energopomoci ako strana HLAS. Od roku 2002 a od roku 2003, kedy boli ceny energií na svojich historických maximách, v zásade dosahovali výšku až 1000 eur za megawatthodinu, v takom čase strana a predstavitelia HLAS rozprávali o adresnosti energopomoci. Prešli dva roky odkedy vedú rezort hospodárstva, tak sa poďme pozrieť čoho sme sa dočkali. Prvé dva roky sa v zásade len viezli na tom čo dosiahli, čo dosiahla vláda Igora Matoviča a Eda Hegera. Dohoda so Slovenskými elektrárňami, to bola prvá vec. A druhá vec, dodnes sa vezú na cene plynu, ktorú zastropovala ešte vláda Igora Matoviča a Eda Hegera. Po dvoch rokoch, keď ich už verejnosť aj sám premiér nabádal, že čo s energopomocou, tak na jar vyrukovali so zákonom, ktorý možno bez preháňania označiť za zberák osobných údajov. Lebo nie sú dáta, ideme si vyzbierať v zásade osobné údaje o všetkých obyvateľov na Slovensku zo všetkých dostupných registrov, výborne, v skrátenom legislatívnom konaní. Po ďalšom polroku, v ďalšom skrátenom legislatívnom konaní tu vraj máme nejaký rámec. Rámec, ktorý má určovať to, aká energopomoc sa vlastne ľuďom bude poskytovať. Ale akýmkoľvek spôsobom na ten návrh zákona nahliadate spredu, odzadu, tak nie je žiaden rámec. Lebo rámec to sú mantinely, to sú limity aká najvyššia energopomoc bude ľuďom poskytovaná. To sú limity aká je najnižšia miera energopomoci. To je limit na to, od akého príjmu bude mať domácnosť nárok na energopomoc a to je aj limit nad akým príjem domácností už táto domácnosť nebude mať nárok na energopomoc. Ani tieto základné veci tento návrh neobsahuje. Neobsahuje absolútne nič. A aby toho nebolo málo, človek by si povedal, že v poriadku, tak si ministerstvo nastaví nejakú vyhlášku a tam určí tie technikálie. Ale nie, svoju nosnú tému, nosnú tému, ktorej tento rezort toto volebné obdobie mal riešiť, zveruje úradu vlády, úradu vlády. Tak ako pred, koľkým, rokom zverilo HLAS-om zverené ministerstvo zdravotníctva stavbu nemocnici v Prešove Robertovi Kaliňákovi. Tak, ako Robert Kaliňák zachraňuje Matúša Šutaja Eštoka so žandárskym zborom, tak, tak ide teraz úrad vlády zachraňovať ministerstvo hospodárstva za to, že si nevie spraviť ani len základnú úlohu v tomto volebnom období. V zásade od začiatku tohto volebného obdobia smerovali na rezort hospodárstva v zásade dva druhy otázok. Prvá, čo s ruským plynom a s rukou ropou. A druhá, čo s energopomocou. O ruskej rope a plyne teraz nebudem hovoriť, lebo to nie je predmetom debaty. Ale o cenách energií hovorí, že my vlastne nevieme. To kto má nárok a v akej výške to určí nariadenie vlády. Ten návrh zákona je tak prázdny, že ak by neprevzal zákon 71/2005 ten zberák osobných údajov z jari, ten zákon by mal dve strany. To má 15 paragrafov a z toho 1/3 je v zásade skopírovanie jarného návrhu zákona, jarný zberák osobných údajov. V tom zákone nie je fakticky nič, aleže zhola nič. Je to veľké zlyhanie a nemohúcnosť celého rezortu hospodárstva, najmä vedenia. Čo si má o tom človek myslieť keď rezort možno s tisíckou zamestnancov nie je schopný určiť ani len základné limity. Najnižšia a najvyššia pomoc. Najnižší príjem domácností, najvyšší. Aspoň tieto štyri základné atribúty aby ste to mohli nazvať rámcom. Ani na toto ste sa nezmohli, ani na to. Na druhú stranu 17 miliónov si idete narozpočtovať na nejaký informačný systém. To mi úplne pripomína e-kasu spred niekoľkých rokov digitálny líder za 50 miliónov informačný systém, respektíve virtuálna pokladňa. Počas našich vlád zamestnanci ministerstva financií naprogramovali za necelých 300 tis. eur. =====